 ማዕተብ በቤተ ክርስቲያን

የኢትዮጵያ ኦርቶዶክስ ተዋሕዶአብያተ ክርስቲያናትአንገት ላይ የሚታሰር ክር ማዕተብ ወይም የክርስትና ዓርማ በመባል ይጠራል። ይህዓርማ ወይም ማዕተብ በዘልማድ ‘ማዕተብ’ የሚለው ስም አጠራሩን ይዞ ይሔዳል። ማዕተብ ማለት ምልክት ነው። ለተጠመቁ ክርስቲያኖች የክርማዕተብ ለሃይማኖት ምልክትነት አንድም መታወቂያነት (መለያነት)ከመሆኑ በፊት በብሉይ ኪዳን የሃይማኖት አባቶች ከጣዖት አምላኪዎች ተለይተው የሚታወቁበት ምልክት ነበር። ለዚህም ሐዋርያው ቅዱስ ጳውሎስ በጻፈው መልዕክት ላይ « ሳይገረዝም በነበረው እምነት ያገኘው የጽድቅ ማዕተብ የሆነ የመገረዝ ምልክት ተቀበሉ። »በማለት ተናግሯል። [ሮሜ4፥11] አለቃ አያሌው ታምሩ ከጻፏቸውመጻሕፍት ውስጥ ማዕተብን እንዲህ በማለት ይተረጉሙታል፦ማዕተብ፥መለያ፥መለየት፥ጌታ ሰው የሆነ አምላክ በመሆኑ ዓለም የማይመስለው፥ጓደኛ የሌለውእንደመሆኑ በእርሱ ያመኑም ዓለም አይመስላቸውም፥እነርሱም ዓለምን አይመስሉም፥ከዓለምም አይደሉም፥እርሱ ከዓለም አይደለምና። [ዮሐ15፥16፤ ዮሐ17፥16]

ክርስቲያኖች መለያቸው ወይም የሚለዩበት ምልክታቸው የክርስቶስ መስቀልና ምልክቱ ወይም ከመከራው ጋር የተያያዘ ነው። ማዕተብ በግዕዙ ቋንቋ መለያ፥ፍለጋ፥ዱካ ማለት ነው። ጌታን በዕለተ ስቅለት አይሁድ በአንገቱ ገመድ አግብተው ወደ ፊትና ወደኋላ እየጎተቱ ሲያንገላቱት አድረው ነበርና የዚያ መታሰቢያ ነው። እንዲሁም ታሪኩ በስፋት በብሉያ ኪዳን የተጻፈ ሲሆን እርሱም ከዐሥራ ኹለቱ ነገደ እስራኤል አንዱ የሆነው ይሁዳ ከትዕማር ፍሬሳንና ዛራን ወለደ። [ማቴ1፥3] ትዕማር ልጆቿን ስትወልድ ኹለቱም ፀንሳ የነበረችውና የወለደችው መንታ ነበሩ። በዚህ ጊዜ ትዕማርን ታዋልድ የነበረችው ቀድሞ የተወለደው ዛራ ስለነበር ጣቱ ላይ ጨርቅ ለምልክትነት፥ለታላቅነት፥መጀመሪያ ስለመወለዱ ስትል አሥራለታለች። [ዘፍ38] ይህን የዛራን ልማድ በመያዝ ጌታችን አምላካችን መድኃኒታችን ኢየሱስ ክርስቶስ ከእመቤታችን በቤተልሔም በተወለደ ጊዜ እናቱ አውራ ጣቱን አሥራለታለች። ይህንም ምልክት መጋቤ ሐዲስ ቅዱስ ገብርኤል ለኖሎት (እረኞች) ተገልጦላቸው እንዲህ ሲል ምልክቱን ነገራቸው፦ ‹ወከመዝ ትእምርቱ ለክሙ ሕጻነ እሱረ መንኮቢያቲሁ- የበኩር ልጇን ወለደች በጨርቅም ጠቀለለችው። › ይላል [ሉቃ.2፥7]

(ከዚህ በላይ የተጠቀሱት ጥቅሶች በመጽሐፍ ቅዱስ ማኅበር የታተመው የዐማርኛው መጽሐፍ ቅዱስ ገድፎታል (አውጥቶታል)። በኢትዮጵያ ኦርቶዶክስ ተዋህዶ ቤተክርስቲያን 2000ዓ.ም በታተመው አዲሱ መጽሐፍ ቅዱስ ላይ እናገኘዋለን።) እመቤታችን ቅድስት ድንግል ማርያም የልጇን አውራ ጣት ያሰረችው በኦርቶዶክስ ተዋሕዶ ቤተ ክርስቲያን ለምዕመናን በሙሉ ማዕተብን የማሰር አብነት ነው። ተቀዳሚና ተከታይ የሌለው ልጇን ለምን አሰረችው? ቢሉ ጣቱን ባይታሰር ምትሀት ነው፤ ሰው አልሆነም፤ ሥጋም አልተዋሐደም ለሚሉ መናፍቃን ለምክንያታቸው ምክንያት ባገኙ ነበር። የብሉይ ኪዳን እናቶች ሲወልዱ የበኩር ልጆቻቸውን ለምልክት ሲሉ ጨርቅ ይታሠርላቸው ስለነበር እርሱም ሲወለድ ለእመቤታችን የበኩር ልጇ ስለሆነ ባታስር ኖሮ ልማዳችን አስቀረብን ብለው ያወግዙት ነበር። ዮሴፍና ኒቆዲሞስ በዕለተ ዓርብ ከመስቀል አውርደው እንዲህ አድርገው ይገንዙሃል ፤ ለሰውም ሁሉ ቤዛ ለመሆን ልትታሠር መጥተሃልና ስትል በጣቱ ላይ ክር አሥራለታለች። 

• ማዕተብ የሚታሰርበት ምክንያት ምንድን ነው?

በሃይማኖተ አበውና በድርሳነ ያዕቆብ መረጃ መሠረት ማዕተብ መታሠር የጀመረው ከክርስቶስ ልደት በኋላ በ50ዓ.ም የአንጾኪያ ቤተክርስቲያን ሊቀ ጳጳስ በነበረው በያዕቆብ ዘእንበለ ረዳዒ ዘመነ ስብከት ነው። ከዚህ ጊዜ ጀምሮ በአንገት ላይ ማዕተብ መታሰር ከተጀመረበት ዘመን እስካሁን ድረስ ምዕመኑ በአንገቱ ላይ ማዕተብን ያሥራል። የማዕተብ ዓይነት ሦስት ቀለማት ያላቸው ክሮች የተባሉት፦ ቀይ፥ ጥቁርና ቢጫ ነበር። አብነቱም ወይም ምሳሌውም የአብ የወልድ የመንፈስ ቅዱስ ነው። ሦስት መሆኑ የሦስትነታቸው ምሳሌ ሲሆን ሦስት ክር በአንድ ላይ መገመዳቸው የአንድነታቸው ምሳሌነው። ይህም ሲባል ሦስት ክር ቅድስት ሥላሴ በመለኮት፥ በባሕርይ፥ በአገዘዝ፥ በሥልጣን፥ በምልዓት፥ በርቀት፥ ልብነት፥ በቃልነት፥ በእስትንፋስነት፥ በሁሉን ቻይነት፥ በጎ በማድረግ፥ በጥበብነት፥ በቸርነት፥ በፍቅርነት፥ በጽቅነት፥ በውሳኔነት፥ በብርሃንነት፥ በጌትነት፥ በአለመለወጥ፥ በአለመከፋፈልነት፥ ፍጥረታትን፥ በመፍጠር እና ይህን በመሳሰሉት ሁሉ አንድ መሆናቸውን ለማመልከት ነው። [ዮሐ. 10፥30]

• የክሮቹ ቀለም ባሕሪያት 

√ ቀይ ቀለም - ባሕርይውየእሳት ባሕርይ ነው። እሳት አካሉ ሲነድ ይታያል። ባሕርይው ደግሞ ውሁዩነት(ሙቀትነት)፤ ይቡስነት(ነበልባልነት)፤ ብሩህነት (ብርሃንነት) ነው። የሰውአካሉ ከእነዚህባሕርያት ሥጋ የተዘጋጀ ስለሆነ ሕያው ሰው እንዲሆን እግዚአብሔር በአፍንጫው እስትንፋስ እፍ አለበት። ይህም ሦስት ባሕርያት (ልባዊነት፥ ነባቢነት ሕያውነት) ያላት ነፍስ የተዋሐደው ፍጡር ሆነ። [ዘጸ. 13፥22፤ ዘዳ. 1፥33፤ መዝ. 78፥14]

√ ጥቁር ቀለም-ባሕርይው የነፋስ ነው። የነፋስ ባሕርይውአካሉ ረቂቅ ሲሆን ባሕር ሲያናውጽ፥ ዛፍ ሲያንቀሳቅስ ይታያል። ባሕርይው ይቡስነት(ነበልባልነት)፥ ቀሪር (ቀዝቃዛነት) ነው። ነፋስ በሁላችን ላይ አድሮ የጽድቅ ሥራ የሚሠራን የመንፈስ ቅዱስ ኃይልን ያመለክተናል። እንደ ሐዋርያቱ በአንድ ሀሳብና በአንድ ልብ ሆነን ሳለን እርሱ ከእኛ ጋር ይሠራልና ነው። ሐዋርያቱ የነበሩበትን ቤት የሞላው ነፋስ የተሰበሰቡትን ኁሉ ኃይሉን እስኪታጠቁ ድረስ የሚነጥቅ ድምፅ ነበረው። ጌታም ለኒቆዲሞስ ከነፋስና ከመንፈስ ቅዱስ መወለድ እንዳለበት ያለውን ግንኙነት ያብራራበት ትምህርት እንዳለ ልናስታውስ ያስፈልጋል። [ዮሐ. 3፥8] ሰው ከውሃና ከመንፈስ ካልተወለደ በቀር ወደ እግዚአብሔር መንግሥት ሊገባ አይችልም። ‘ነፋስ ወደ ሚነፍሰው ይነፍሳል፤ ድምፁንም ትሰማለህ ነገር ግን ከወዴት እንደሚመጣ ወዴትም እንደሚሄድ አታውቁምብሏል። ’

√ ቢጫ ቀለም - ባሕርይው የመሬት ነው። አካሉ ግዙፍነት አለው። ባሕርይው ጽሉምነት (ጨለማነት)፤ ውዑይነት (ሙቀትነት)፤ ይቡስነት (ቀዝቃዛነት) ነው። 

• ማዕተብ በአንገታችን ላይ በማሰራችን የምናገኘው ጠቀሜታ 

√ ሰው በልቡ የሚያምነውን ሃይማኖት አንድም ክርስትናን ሳያፍርበት በአንገቱ ላይ ያለው ማዕተብ መግለጹ በክርስትናው አለማፈሩን አንድም በማዕተቡ አሊያም በምልክትነቱ በመናፍቃን(በኢ-አማኒያን) የሚቀበለው ዘለፋ የክርስቶስ መስቀል እንደተሸከመው ይቆጠርለታል። 

√ ክርስቲያን ወገኖች ጋር ያለጥርጥር ማለትም ክርስቲያን መሆኑ ታውቆ በቀላሉ ክርስቲያናዊ ተሳትፎውን ማከናወን ይቻላል። ማዕተብ ከሌለው ግን ክርስቲያን ይሁን ያልተጠመቀ ይሁን ስለማይታወቅ በሃይማኖት ዜጎች ዘንድ በቀላሉ ተቀባይነቱን ማግኘት አይችልም። 

√ አንድ ስደተኛ ሰው ከማይታወቅበት አገር ከመጣና እንደመጣም ቢሞት በማዕተብ መታወቂያነት የክርስቲያን ሥርዓት ተፈጽሞለት በቅድስት ቤተ ክርስቲያን ሊቀበር ይችላል። ማዕተቡ ከሌለው ግን ለክርስቲያንነቱ ማረጋገጫ ለሞተው ሰው ምስክርነት በአደባባይ ወይም በሰበካ ጉባዔው የሚታመን ክርስቲያን ከሌለ እንዳልተጠመቀ ተቆጥሮ እንደ አሕዛብ ዱር አንድም ከበርሃ ወድቆ ይቀራል።

√ ጌታችን መድኃኒታችን ኢየሱስ ክርስቶስ በዕለተ ዓርብ በብረት ሃብል(ገመድ) ስለ እኛ ቤዛ ለመሆን አይሁድ በአንገቱ ላይ የብረት ገመድ አስረው ሲጎትቱት ወይም ከወዲና ከወዲህ ሲያንገላቱት ቆይተዋል። ስለዚህም ምክንያት እኛም ስለታማኝነታችን ስንል ምልክቱ ማዕተብ በመሆኑ አናፍርበትም፤ በአንገታችን ላይ አሥረነው እንኖራለን፤ ወዲና ወዲህም እንላለን። 

• የማማተብ አፈጻጸምና በማማተባችን ጊዜ የምናስባቸው ምሥጢራት

√ የማማተብ አፈጻጸም

በመሀል ጣታችንና በአመልካች ጣታችን መስቀልያ ሠርተን ወደ ግንባራችን በማውጣት በስመ አብ ወደታች ወደ ደረታችን አውርደን ወወልድ ከግራ ትከሻ ወደ ቀኝ እጅን በመውሰድ ደግሞ ወመንፈስ ቅዱስ አሐዱ አምላክ አሜን እንላለን። 

√ ጣታችን ከላይ ወደታች ማውረዳችን፦ እግዚአብሔር ወልድ ክርስቶስ ለአዳም የገባለትን ቃል ኪዳን ለመፈጸምና ለማዳን ሲል ከሰማየ ሰማያት ወደዚህች ዓለም (ምድር) የመውረዱ(የመምጣቱ) ምሳሌ ነው። 

√ ከግራ ወደ ቀኝ ትከሻችን ማዛወራችን፦ አዳምን ከኃጢአት ከክፋት ጠብቆ ወደ ጽድቅና ሕይወት አሸጋገረው ስንል አዳምን ከኃጢአት ዓለም ወደጽድቅ ዓለም መመለሱን ይህም ሲባል ከሲዖል ወደ ገነት የመመለሱን ምሳሌና ምስጢር ነው። 

√ ከላይ ወደታች ከግራ ወደ ቀኝ መስቀልያ መሥራታችን ደግሞ ጌታችን መድኃኒታችን ኢየሱስ ክርስቶስ በማዕከለ ምድር በቀራኒዮ ጎልጎታ አደባባይ ላይ ራሱን ስለእኛ አሳልፎ በመስጠቱ እኛንም ከፍዳ ከኩነኔ ከኃጢአት ጠብቆ ስላዳነን በአንገታችን ላይ መስቀል ማሰራችን መመኪያችን አለኝታችን አዳኛችን መሆኑንን መመስከራችን ነው። 

• በማማተባችን የምናገኛቸው ጸጋና የምናስባቸው ምሳሌያዊና ምሥጢራዊ ትምህርቶች

ስናማትብ ጌታችን ለእኛ ያለውን ፍቅር ስለእኛ መዳን የተቀበለውን ሞት እናስታውሳለን። ኢሳይያስም ስለዚሁ ሲያብራራ፦ ‹እግዚአብሔር የሁላችንን በደል በእርሱ ላይ አኖረ። › [ኢሳ. 53፥6] አለ። ዮሐንስም ‹እንዲሁ እነሆ የዓለምን ኃጢአት የሚያስወግደው የእግዚአብሔር በግ› በማለት ተናግሯል ‹እንዲሁም ራሱ የኃጢአታችን ማስተሰሪያ ነው። › ብሏል [ዮሐ. 1፥29፤ ዮሐ. 2፥2]
